Nino Marcelli

Nino Marcelli ([nino marčeli]) (* 29. máj 2005, Bratislava) je slovenský profesionálny futbalista a mládežnícky reprezentant, od roku 2022 hráč seniorskej kategórie mužstva ŠK Slovan Bratislava. V súčasnosti nastupuje na pozícii krídelníka.
Jeho zahraničné priezvisko pochádza od dávnych talianskych predkov jeho otca.
Klubová kariéra.
Svoju futbalovú kariéru začal v tíme FKM Karlova Ves Bratislava v štyroch rokoch. V roku 2014 prestúpil do Slovana Bratislava, kde už v mládeži nastupoval za vekovo vyššie kategórie, a v priebehu jarnej časti ročníka 2020/21 dostal možnosť trénovať s A-mužstvom. Potom takmer dva roky nehral kvôli zraneniu, ktoré sa mu prihodilo na skúške v talianskom klube AS Rím. V priebehu sezóny 2022/23 hral za B-tím Slovana v druhej najvyššej súťaži, kde strelil 3 góly.
ŠK Slovan Bratislava.
Sezóna 2023/24.
V lete 2023 absolvoval s „áčkom“ sústredenie v Rakúsku, kde nastúpil do prípravného zápasu so slovinským celkom NK Olimpija Ľubľana. So Slovanom sa kvalifikovali do skupinovej fázy Európskej konferenčnej ligy UEFA 2023/24, kde skončili so ziskom desiatich bodov na druhom mieste tabuľky a druhýkrát za sebou postúpili do vyraďovacej časti tejto súťaže. V nej však tím vypadol už v 1. kole po prehrách 1:4 a 0:1 so Sturmom Graz. Celkovo v tomto ročníku pohárovej Európy odohral Marcelli osem stretnutí, v ktorých gól nedal.
Svoj ligový debut v drese A-tímu Slovana Bratislava absolvoval v 1. kole proti vtedajšiemu ligovému nováčikovi FC Košice, keď odohral 80 minút. 31. júla 2023 uzavrel s vedením novú štvorročnú zmluvu. Svoj premiérový gól v najvyššej súťaži za „áčko“ bratislavského tímu strelil 12. augusta 2023 v zápase proti MFK Skalica, keď v 21. minúte otvoril skóre stretnutia. Svoj druhý a tretí gól v ročníku zaznamenal v dohrávke štvrtého kola proti Zemplínu Michalovce, keď sa presadil v 4. a 23. minúte. Nasledujúci zápas proti Banskej Bystrici bol taktiež pre Marcelliho dvojgólový. V januári 2024 ho denník SME.sk zaradil medzi top päť najväčších mladých talentov slovenského futbalu. V jarnej časti sa mu podarilo streliť ďalších päť gólov. Počas svojej úvodnej sezóny tak nastúpil v 26 zápasoch, v ktorých mal na konte 10 gólov a 2 asistencie. Svojou hrou pomohol Slovanu k šiestemu ligovému titulu v rade a celkovo jubilejnému 30. v histórii tímu.
Sezóna 2024/25.
So Slovanom postúpil na jeseň 2024 cez tamojšie majstrovské mužstvá FC Struga, NK Celje, APOEL FC a FC Midtjylland z prvého predkola až do hlavnej časti Ligy majstrov UEFA 2024/25, do ktorej sa bratislavské mužstvo dostalo prvýkrát vo svojej histórii. V ligovej fáze vtedy hrajúcej novým formátom sa stretli s klubmi Celtic FC, Manchester City FC, AC Miláno, Girona FC, GNK Dinamo Záhreb, proti ktorým Nino nastúpil na každý zápas, no mužstvu sa nepodarilo získať ani jeden bod. V nasledujúcom a doposiaľ najtesnejšom súboji proti terajšiemu vicemajstrovi talianskej ligy AC Miláno strelil mladý krídelník svoj prvý gól v európskych klubových súťažiach v 88. minúte strelou spoza pokutového územia, čím upravil výsledok na 2:3 a dal tak nádej svojmu tímu na prvé body v tabuľke. Mužstvu sa však už ďalší gól vsietiť nepodarilo. Po tomto zápase sa Marcelli stal najdrahším hráčom slovenskej ligy a svojou hrou zapôsobil na vedenie AC Miláno. To poslalo ponuku na kúpenie slovenského hráča, no Slovan ju odmietol.
Svoj prvý gól v domácej lige v ročníku 2024/25 dal hneď v úvodnom súboji s tímom KFC Komárno, keď v 43. minúte poslal Slovan druhýkrát do vedenia. V priebehu sezóny sa doposiaľ presadil trikrát.
Klubové štatistiky.
Aktuálne k 10. decembru 2024.
Reprezentačná kariéra.
Nino Marcelli je mládežníckym reprezentantom Slovenska. Nastupoval za výbery U15, U16, U19 a momentálne nastupuje za výbery pod 20 a 21 rokov. S kategóriou U20 bol na majstrovstvách sveta tamojšieho výberu, kde s tímom postúpili zo skupinovej časti po jedinej výhre nad Fidži. Následne však vo vyraďovacej časti prehrali s Kolumbiou 5:1. Marcellimu sa počas šampionátu gól streliť nepodarilo.